戲贈范元卿
作者：韓元吉
朝代：宋

paragraphs: 憶昔苕溪醉中語，屈指淒涼十寒暑。
紛紜世事去如雲，兩鬢蒼蒼各如許。
春風學省數會面，抗袂吁嗟走塵土。
我慚屢戰不能奇，袖手歸來仆旗鼓。
喜君射策有新功，雙鵠聯翩仍一舉。
胡爲不上金馬門，簿領卑棲猶噲伍。
風前未厭鷫鸘敝，筆下懸玄鳳凰吐。
閩山千里要佳句，應弔雙龍一懷古。
元戎好士見此客，定肅弓刀按歌舞。
素英丹荔雖已過，海珍正可羅樽俎。
鷓鴣勾舟木葉墮，秋晚上寒更風雨。
請君彊飯趣歸程，莫爲梅花思羈旅。